***Отчет за дейността на НЧ „Развитие-1905“ с. Генерал Тошево обл. Ямбол за 2021г.***

***Народно читалище „Развитие-1905“ с. Генерал Тошево е център на културно просветната дейност на селото. То е с отворени врати за различни поколения, социални групи и етнически общности, за всички, които желаят да се докоснат до новите достижения на културата. Читалището ни е място, където хората общуват с различни изкуства и се занимават с творчество. Въпреки трудностите НЧ „Развитие-1905“ се стреми да се развива като съвременен ефективен център за удовлетворяване потребностите на населението свързани с духовното и културно израстване, приобщаването му към световното културно наследство и информационното общество.*** ***Основните цели и задачи на читалището са : Да опазва културно-историческото наследство и националните традиции . Да спомага изграждането на ценностната система у децата и младежите . Да поддържа и обогатява материалната база. Да разработва и реализира инициативи /проекти/ за общностно и местно развитие, и финансиране на читалищната дейност . Да обогатява библиотечния фонд чрез закупуване на нова литература, участия в проекти и дарения.***

***Спазвайки нормативните документи, касаещи работата на Народните Читалища, изпълнявайки своите идеали и цели и тази година трябва да направим равносметка на дейността си. В една трудна година, нестабилността в условията на пандемия се отрази и в дейността на читалището. Основни дейности в работата на читалището са: библиотечна, културно-масова и художествена самодейност.***

***Ето каква е равносметката за отчетния период по дейности:***

***БИБЛИОТЕЧНА :***

***Библиотеката при читалището обслужва местното население и учениците от селото, които учат в СОУ „Паисий Хилендарски“ с. Скалица. Библиотеката разполага с 7235 тома на стойност 42988,12 лв, набавени през 2021 година са 202 броя на стойност 1719,83лв.***

***КУЛТУРНО-МАСОВА***

***Читалищното настоятелство и през изминалата година се стремеше да разнообрази делниците и празниците на хората в условията на пандемия и изолация. Организирани бяха тържества по повод Бабин ден, Трифон Зарезан, Осми март, Деня на самодееца, Национален празник 3 март, Деня на славянската писменост и българската култура – 24 май, Деня на съединението – 6 септември, Независимостта на България - 22 септември, Ден на християнското семейство и много други свързани с културния плана на читалището ни.***

***Към читалището имаме 3 самодейни състава:***

* ***ДТГ „Талашманлийски божурчета“ състояща се от 14 деца с ръководител Таня Златева Георгиева***
* ***Певческа група „Талашманлийски напеви“ с ръководител Донка Желева Стоянова***
* ***Детска група за художествено слово от 6 деца.***

***Заради пандемията обхванала целия свят не можахме да проведем всички запланувани събития през изминалата година като голяма част от мероприятията бяха проведени онлайн. Трети март- Националния празник на България отбелязахме с поставяне на венци и цветя на признателност пред паметника на загиналите във войните местни жители. За Великден организирахме онлайн конкурс за най- красиво великденско яйце за децата от село с много предметни награди, осигурени от спонсори. По случай 24 май направихме онлайн концерт с рецитиране на стихотворения, поради усложнената епидемиологична обстановка в страната.***

***За деня на детето Първи юни отново организирахме онлайн конкурс за детска рисунка ,в който се включиха деца от цяла България. Всички деца получиха грамоти и предметни награди, които отново бяха осигурени от спонсори. През лятото организирахме лятна занималня на открито за децата от село с различни творчески занимания.***

***Деня на Съединението отпразнувахме със слово пред паметника на патрона на селото Генерал Стефан Тошев и празнична програма от самодейците към читалището.***

***За Деня на Будителите- 1 ноември отново осъществихме онлайн концерт. На Бъдни вечер, въпреки пандемията Коледарската група обходи из селото с песни за здраве и берекет. Конкурс за изработка на коледни картички организирахме за най- малките жители на селото с много награди и лакомства за децата.***

***Гордеем се с нашите самодейци и не пропускаме да популяризираме техните успехи навсякъде, те пък от своя страна със своите отлични представяния разнасят славата на читалището и на селото. Участията през 2021 година на певческата група „Талашманлийски напеви“ и ДТГ „Талашманлийски божурчета“ бяха предимно в онлайн конкурси :***

* ***XVI-ти музикален фестивал „Ветринци пее и играе“ с. Ветринци – двете групи получиха грамоти за отлично представяне, както и индивидуална награда за отлично представяне на Донка Желева Стоянова ;***
* ***Фолклорен фестивал „С песните на Тодор Кожухаров“ – гр. Хасково – певческата група получи Диплом за второ място и грамота за отлично представяне;***
* ***XIX –ти национален събор за автентичен фолклор „От извора“ – с. Труд двата състава получиха диплом за отлично представяне, както и индивидуална награда на ръководителката на певческата група Донка Желева Стоянова;***
* ***Национален фолклорен ученически фестивал „Родило се преродило“ – гр. Ямбол – ДТГ „Талашманлийски божурчета“ получи грамота за участие и отлично представяне;***
* ***Фестивал на хумора „Който се смее, не старее“ – с. Паламарца – Донка Желева Стоянова получи грамота и диплом за първо място в раздел „Народно пеене – индивидуални изпълнители“ ;***
* ***Грамота за дейно участие получи Свилена Петкова в Националния конкурс „Историята на моето село“,както и подаръци от фондация „Възраждане на българските села“ ;***
* ***Онлайн конкурс „Лазаровден“ – с. Дълбоки. Лазарската група при читалището получи грамота за приноса в съхраняването на българския фолклор.***
* ***- Получихме грамота за участие и от Първия национален конкурс”Великденски традиционни козунаци” с. Преславци, общ. Тутракан***
* ***Грамота за участие получихме и от Първия онлайн фотоконкурс за снимка на коледар „Ой Коледо, мой Коледо” с. Волуяк***
* ***Взехме участие и във Втория национален конкурс за „Най- автентична сурвачка” с. Макариополско, общ. Търговище с автентична тошевска сурвакница и получихме грамота за отлично представяне.***

***През изминалата 2021 г. получихме дарение от 34 тома литература от община Тунджа . Освен тях получихме и още 168 тома литература на различна тематика, от хора които направиха дарение както лично в библиотеката така и онлайн.***

***Благодарим на всички дарители, които ни помогнаха да попълним фонда на библиотеката с нови и интересни книги. Книгите ни правят благородни, добри и щедри. Нека има повече четящи, за да пребъде словото.***

***Благодарение на община Тунджа през 2021г. беше обновена фасадата на читалището по проект на общината, а изпълнението бе възложено на художниците Николай Димитров и Даниел Дубаров.***

***Читалищното настоятелство в състав :***

***Председател: Иван Василев Николов***

***Зам.председател:Таня Златева Георгиева***

***И членове: Марийка Колева Георгиева, Ваня Колева Георгиева и Донка Желева Стоянова са провели пет заседания за решаване на текущи въпроси свързани с работата на читалището.***

***Това е в основни линии дейността на НЧ „Развитие-1905“ въпреки трудностите поради епидемиологичната обстановка в условията на пандемията от Ковид 19 .***

***Благодаря и на Вас читалищните радетели за това, че го е имало и ще го има и за напред .***

***Наше задължение е да поддържаме искрата запалена от основателите. Нека пазим миналото и традициите, да ги поддържаме в настоящето и да мислим за бъдещето на нашето читалище и самодейци.***

***Тук е мястото да изкажем нашето голямо БЛАГОДАРЯ на ръководителите на певческата група Донка Стоянова и на детската танцова група Таня Георгиева, както и на всички самодейци за техния всеотдаен труд, и за личното си време което доброволно, без заплащане отделят за да поддържат самодейността и духа на българщината в селото ни. Без да мислим, че сме направили всичко възможно и сме постигнали изключителни резултати, можем спокойно да кажем, че и в делниците, и в празниците, работихме за хората в нашето село, и че за постигане на още по- добри резултати разчитаме на всички вас членовете на читалището, самодейците, доброволците и спонсорите.***